interakcie liekov
Dobrý deň, môžu sa tieto lieky ovplyvňovať? Som po operácii bedrového kĺbu, užívam teva aescin a cyclo3fort na opuch, Anopyrin 100mg a na diabetes2 Melyd 3mg. Okrem toho na chrbte mám nekrotický vred,ktorý sa lieči Ialugenom /do rany/ a ATB Baneocim masťou v okolí rany /začerveňané/. Ďakujem.
Dobrý deň,
ďakujeme za Vašu otázku.
Medzi Vami užívanými liekmi dochádza k niekoľkým stredne závažným interakciám.
Kyselina acetylsalicylová (Anopyrin) vytesňuje glimepirid (Melyd) z väzby na plazmatické proteíny. To môže znížiť glykémiu a vyvolať hypoglykémiu. Je potrebné prísnejšie monitorovať hladinu glykémie, dodržiavať režimové opatrenia a nosiť pri sebe hroznový cukor alebo niečo sladké ako pohotovosť v prípade hypoglykémie.
Vysoké dávky vitamínu C (Cyclo 3 Fort) môžu znížiť aktivitu antikoagulancií (Anopyrín). Odporúča sa opatrnosť v prípade súbežnej liečbe, pravidelné monitorovanie INR a protrombínového času.
Keďže medzi uvedenými liekmi, ktoré užívate, dochádza k viacerým interakciám, odporúčam Vám riadiť sa pokynmi lekára, ktorý Vám dané lieky predpísal a prispôsobil nastavenej terapii dávkovanie. V opačnom prípade je potrebné lekára upovedomiť o danej skutočnosti. Ak Vám lieky predpísali viacerí lekári a o užívaní iných liekov neboli informovaní, je potrebné lekárov o užívaní všetkých liekov dodatočne informovať.
S pozdravom
PharmDr. Patrícia Čečková